recursal/SuperWikiNEXT-32B huggingface dataset:
Հարթլփուլի ունիտար միավորը Անգլիայի քարտեզի վրա
**Հարթլփուլ** (անգլ.՝ *Hartlepool*), վարչական ունիտար միավոր, որը գտնվում է Դարեմ կոմսության հանդիսավոր շրջանի արևելյան մասում։ Ունիտար միավորի հիմնական և խոշորագույն քաղաքը Հարթլփուլն է։

Աշխարհագրություն
----------------

Զբաղեցնում է 94 կմ² տարացք, լվացվում է արևելքից հուսիսային ծովով, հարավում սահմանակից է Սթոքթոն-օն-թիս ունիտար միավորն իսկ արևմուտքում՝ Դարեմի ունիտար միավորի հետ։

Բնակչությունը
-------------

Հարթլփուլ ունիտար միավորի տարածքում բնակվում է 88 611 մարդ, Բնակչության միջին խտությամբ՝ 944 մարդ/կմ² (2001 թվական)։

Քաղաքականություն
----------------

Հարթլփուլ ունիտար միավորի խորհուրդը կազմված է 48 պատգամավորներից, որոնք ընտրվել են 18 ընտրատարածքներում։ Վերջին ընտրությունների արդյունքում խորհրդում 29 տեղ զբաղեցնում են լեյբորիստները։

Տնտեսություն
------------

| Տարեթիվ | Տարածաշրջանային աճող արժեք | Գյուղատնտեսություն | Արդյունաբերություն | Ծառայություններ |
| --- | --- | --- | --- | --- |
| 1995 | **2,804** | 9 | 1,443 | 1,352 |
| 2000 | **3,252** | 6 | 1,359 | 1,887 |
| 2003 | **3,364** | 6 | 1,037 | 2,320 |

Սպորտ
-----

Հարթլփուլ քաղաքում հիմնվում է «Հարթլփուլ Յունայթեդ» պրոֆեսիոնալ ֆուտբոլային ակումբը, որը հանդես է եկել առաջին ֆուտբոլային լիգայում 2010/2011 մրցաշրջանում։ «Հարթլփուլ Յունայթեդը» մրցակիցներ է ընդունում Վիկտորիա Պարկ մարզադաշտում (7 հազար հանդիսական)։

Ծանոթագրություններ
------------------

1. ↑  "neighbourhood.statistics.gov.uk". Արխիվացված է the original 2016 թ․ մարտի 5-ին. Retrieved 2019 թ․ նոյեմբերի 15.
2. ↑  "Councillors — Hartlepool Borough Council". Արխիվացված է the original 2019 թ․ դեկտեմբերի 30-ին. Retrieved 2019 թ․ նոյեմբերի 15.

Արտաքին հղումներ
----------------

* Հարթլփուլ ունիտար միավորի պաշտոնական կայք Archived 2014-02-10 at the Wayback Machine.

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames |

 |
**Հաջողություն, Անտուրա. Հիշողություններ Հայոց ցեղասպանության մասին**, (անգլ.՝ Goodbye, Antoura. A Memoir of the Armenian Genocide), Գառնիկ Փանյանի հուշագրությունը Հայոց ցեղասպանության և Անտուրայի մանկատան որբերի մասին։

Հեղինակի մասին
--------------

Գառնիկ Փանյանն ապրել է Լիբանանում, եղել է Բեյրութի հայկական ճեմարանի փոխտնօրենը, դասավանդել է հայոց լեզու։ Մահացել է 1989 թվականին։

Բովանդակություն
---------------

Հուշագրության մեջ Փանյանը պատմում է իր ապրումների մասին, թե ինչպես էին մարդիկ տեղահանվում իրենց բնակավայրերից, ինչպես իր ընտանիքը մահացավ Սիրիական անապատում՝ փախստականների ճամբարում և ինչպես ինքը ողջ մնաց՝ անցնելով սովի և թշվառությամ միջով։

Երբ սկսվեց առաջին համաշխարհային պատերազմը, Գառնիկ Փանյանը ընդամենը 5 տարեկան էր և ապրում էր Անատոլիայի հայաբնակ Գյուրին գյուղում։ Չորս տարի անց ամերիկյան բարեգործական կազմակերպության աշխատակիցները նրան գտնում են Լիբանանի Անտուրա քաղաքի մանկատանը 1.000 հայ և 400 քուրդ երեխաների մեջ։ Մանկատանը երեխաներին ստիպում էին փոխել իրեց հայկական անունները, խոսել թուրքերն։ Մի խումբ երեխաներ, այդ թվում՝ Գառնիկը, փախել են մանկատնից՝ ծեծուջարդից ազատվելու և սնունդ որոնելու համար, որի մասին մանկատունն այդքան էլ չի հոգացել։ Մի օր, վերադառնալով հաստատություն, երեխաները տեսել են, որ մեծահասակներ այնտեղ այլևս չկան։ Պատերազմն ավարտվել է, թուրքերը հայտնվել են պարտվող կողմում, և մանկատան վարչակազմի ներկայացուցիչները պարզապես փախել են՝ թողնելով երեխաներին ճակատագրի քմահաճույքին։

Փանյանի հուշագրությունը կորուստի, դիմադրության և գոյատևման մասին է։ Այստեղ ներկայացվում է, որ նույնիսկ երեխաները հասկանում են անարդարությունը և պայքարում դրա դեմ։

Գիրքը հրատարակել է ԱՄՆ Սթենֆորդի համալսարանը։

Փանյանի գրքում նկարագրված բոլոր իրադարձությունները հաստատվել են։ Կարմիր խաչի տվյալներով՝ Անտուրայի մանկատան որբերից ողջ է մնացել ընդամենը 700 մարդ։ 1993 թվականին մանկատան շրջակայքում պեղումների ժամանակ հայտնաբերվել են հարյուրավոր երեխաների մասունքներ, ովքեր մահացել են սովից և խոլերայից։

Տես նաև
-------

* Հուշարձան՝ նվիրված Այնթուրայի որբանոցում մահացած հայ երեխաներին (Լիբանան)

Ծանոթագրություններ
------------------

1. ↑  Goodbye, Antoura. A Memoir of the Armenian Genocide
2. ↑  Book Review: Goodbye, Antoura
3. ↑  "Գիրք փոքրիկ տղայի մասին, ով միայնակ վերապրել է Ցեղասպանությունը". Արխիվացված է the original 2022 թ․ փետրվարի 11-ին. Retrieved 2015 թ․ հոկտեմբերի 21.
*Վիքիպեդիայում կան հոդվածներ Վարդանյան ազգանունով այլ մարդկանց մասին։*

**Հասմիկ Վարդանի Վարդանյան** (դեկտեմբերի 13, 1988(1988-12-13), Հրազդան, Հայկական ԽՍՀ, ԽՍՀՄ), հայ թավջութակահարուհի։ Հայաստանի Հանրապետության Նախագահի երիտասարդական մրցանակի դափնեկիր (2012)։

Կենսագրություն
--------------

Հասմիկ Վարդանյանը ծնվել է 1988 թվականի դեկտեմբերի 13-ին, Կոտայքի շրջանի Հրազդան քաղաքում։ Սովորել է Չայկովսկու անվան միջնակարգ երաժշտական մասնագիտական դպրոցում, այնուհետև երաժշտական կրթությունը շարունակել է Երևանի Կոմիտասի անվան պետական կոնսերվատորիայում (Արմեն Մեսրոպյանի դասարան) և ստացել մագիստրոսի աստիճան, ապա՝ Հյուսթոնի համալսարանի Մուրս երաժշտական դպրոցում։

2005 թվականից որպես մենակատար և նվագախմբի կոնցերտմայստեր հանդես է եկել միջազգային բեմերում, Միջազգային երիտասարդական նվագախմբի կազմում հանդես եկել Արաբական Միացյալ Էմիրություններում (առաջին թավջութակ)։ 2009-2010 թվականներին հանդես է եկել Հայաստանի ազգային ֆիլհարմոնիկ նվագախմբի կազմում (առաջին թավջութակ), նվագախմբի հետ հանդես եկել Ֆրանսիայում, Գերմանիայում, Ռուսաստանում, Բելառուսում։ 2010-2016 թվականներին նվագել է Կոմիտասի անվան ազգային քառյակում և համերգներով հանդես եկել Խորվաթիայում, Մոլդովայում, Արցախում։

2014 թվականին Նարեկացի արվեստի միությունում կայացել է Հասմիկ Վարդանյանի մենահամերգը՝ Անահիտ Դիլբարյանի դաշնամուրային ուղեկցությամբ։

«Ազգային պատկերասրահ» միջազգային երաժշտական փառատոնի շրջանակներում 2015 թվականին Երևանում Նարա Ավետիսյանի հետ հանդես է եկել Ֆրեդերիկ Շոպենի, Յոհաննես Բրամսի, Դմիտրի Շոստակովիչի, Ջ. Սոլիմայի կատարումներով։

Մրցանակներ
----------

* «Վերածնունդ» միջազգային մրցույթ-փառատոնի 1-ին մրցանակ (2009)
* 2-րդ մրցանակ, արծաթե մեդալ, Արամ խաչատրյանի անվան թավջութակի միջազգային մրցույթ (2010)
* 1-ին մրցանակ, Թավջութակի «Շլերն» միջազգային մրցույթ, Իտալիա (2011)
* Հայաստանի Հանրապետության Նախագահի երիտասարդական մրցանակ («Գործիքային կատարում» անվանակարգում լավագույն կատարման համար) (2012)
* «Տարվա լավագույն դասական նվագախումբ» պարգև (2012)
* Հայաստանի ազգային կամերային երաժշտական մրցույթի 1-ին մրցանակ (2013)

Ծանոթագրություններ
------------------

1. ↑  "ՀՀ նախագահի մրցանակ, Հասմիկ Վարդանյան". Արխիվացված է the original 2022 թ․ հուլիսի 16-ին. Retrieved 2020 թ․ դեկտեմբերի 13. `{{cite web}}`: Unknown parameter `|dead-url=` ignored (`|url-status=` suggested) (help)
2. ↑  "Հասմիկ Վարդանյանի կենսագրությունը avproduction.am կայքում". Արխիվացված է the original 2020 թ․ սեպտեմբերի 27-ին. Retrieved 2020 թ․ մայիսի 14. `{{cite web}}`: Unknown parameter `|dead-url=` ignored (`|url-status=` suggested) (help)
3. ↑  Թավջութակը Նարեկացիում
4. ↑  Նարա Ավետիսյանը և Հասմիկ Վարդանյանը հանդես կգան մեկ երեկոյի ընթացքում
5. ↑  Տեղի է ունեցել Հայաստանի Հանրապետության նախագահի 2011 թվականի մրցանակների հանձնման արարողությունը
**Ղազախա-պակիստանական հարաբերություններ**, երկկողմ դիվանագիտական հարաբերություններ Ղազախստանի և Պակիստանի միջև։

Պատմություն
-----------

1991 թվականի դեկտեմբերի 20-ին Պակիստանը ճանաչեց Ղազախստանի անկախությունը։ 1992 թվականի փետրվարի 24-ին պաշտոնական դիվանագիտական հարաբերություններ հաստատվեցին Ղազախստանի նախագահ Նուրսուլթան Նազարբաևի Պակիստան կատարած պաշտոնական այցի ժամանակ։ 1994 թվականի նոյեմբերի 27-ին Իսլամաբադում բացվել Է Ղազախստանի դեսպանատունը։ 1995 թվականին Պակիստանի վարչապետ Բենազիր Բհուտոն իրականացրել է պատմության մեջ առաջին պետական այցը Ղազախստան։

2009 թվականին Պակիստանի և Ղազախստանի կառավարությունները աշխատանքային խումբ են ստեղծել երկրների միջև ապրանքաշրջանառության ավելացման հնարավորությունն ուսումնասիրելու համար։ 2015 թվականի օգոստոսի 26-ին Պակիստանի վարչապետ Նավազ Շարիֆը պաշտոնական այց է կատարել Աստանա, որտեղ հանդիպում է ունեցել Ղազախստանի նախագահ Նուրսուլթան Նազարբաևի հետ։

Առևտրային հարաբերություններ
---------------------------

Ղազախստանի արտաքին գործերի նախարարության տվյալներով՝ 2015 թվականին երկրների միջև ապրանքաշրջանառությունը կազմել է 29,9 միլիոն ԱՄՆ դոլար, իսկ Աստանայում Պակիստանի դեսպանատան տվյալներով՝ ապրանքաշրջանառության ծավալը կազմել է 34,37 միլիոն ԱՄՆ դոլար։ 2016 թվականին երկու երկրների միջև ապրանքաշրջանառության ծավալը նվազել է և կազմել 20,9 միլիոն ԱՄՆ դոլար։ Առևտրական հաշվեկշիռը Ղազախստանի օգտին չէ. Պակիստանից ապրանքների ներկրումն իրականացվել է 18,7 միլիոն ԱՄՆ դոլարի չափով, իսկ Ղազախստանն այդ երկիր է ուղարկել 2,2 միլիոն ԱՄՆ դոլարի ապրանք։ Պակիստանը Ղազախստան Է արտահանում՝ մանդարիններ, կարտոֆիլ, դեղորայք, տեքստիլ, հացահատիկային մշակաբույսեր, հրուշակեղեն և կաշվե արտադրանք։

Ծանոթագրություններ
------------------

1. 1 2  Kazakhstan - Pakistan
2. 1 2 3  "Embassy of the Islamic Republic of Pakistan, Astana, Kazakhstan". Արխիվացված է the original 2019 թ․ նոյեմբերի 18-ին. Retrieved 2020 թ․ ապրիլի 23.
3. ↑  Прошла неделя – Власть – Коммерсантъ
4. ↑  Pakistan and Kazakhstan Look to Increase Cooperation | The Diplomat
5. ↑  Pakistan, Kazakhstan agree to enhance cooperation in trade and energy | The Express Tribune
6. ↑  Pakistan, Kazakhstan vow to enhance trade, economic ties - Pakistan - DAWN.COM
7. ↑  Kazakhstan, Pakistan Sign Investment, Defence and Diplomatic Training Agreements during Sharif’s Visit
|  |  |
| --- | --- |
|  | **Այս էջում կա կորեերեն տեքստ։** Առանց արևելաասիական լեզուների գրերի օժանդակ ծրագրի՝ դուք կարող եք կորեերեն պայմանանշանների փոխարեն տեսնել հարցականներ կամ այլ նշաններ։ |

**Հան Չե Յոնգ,** իրական անունը՝ Կիմ Ջիյոն (սեպտեմբերի 13, 1980(1980-09-13), Դեգու, Հարավային Կորեա), Հարավային Կորեայի դերասանուհի։

Կենսագրություն
--------------

Կիմ Ջիյոնը ծնվել է 1980 թվականի սեպտեմբերի 13-ին Դեգուում (Հարավային Կորեա), ծնվելուց հետո նրա ընտանիքը տեղափոխվել է ԱՄՆ, նա մեծացել է Չիկագոյում (Իլինոյս նահանգ)։ Նա ավարտել է «Adlai E. Stevenson High School» և «Dongguk University»:

Կորեա կատարած ուղևորություններից մեկի ժամանակ նա հանդիպում է կորեացի հայտնի կատակերգու դերասանի հետ, ով առաջարկում է նրան զբաղվել դերասանությամբ։

Կարիերա
-------

Հանը կինոյում սկսել է նկարահանվել 2000 թվականից մինչև հիմա նկարահանվել է ավելի քան 20 ֆիլմերում և հեռուստասերիալներում։ Չե Հյոնի ամենահայտնի դերերից մեկը հանդիսանում է Մին Սո Հյոն Տղաներ՝ ծաղիկներից գեղեցիկ հեռուստասերիայում։

Անձնական կյանք
--------------

2007 թվականի հունիսի 2-ին Հանն ամուսնանում է ֆինանսիստի մասնագիտությամբ Չոյ Դոնջունի հետ։ 2013 թվականի մարտի 5-ին հայտնի դարձավ, որ Չե Հյոն 11 շաբաթական հղի է։

2013 թվականի օգոստոսի 28-ին Հան Չե Յոնգը լույս աշխարհ է բերում առողջ տղա երեխա։

Ծանոթագրություններ
------------------

1. 1 2  Internet Movie Database — 1990.
2. ↑  Han Chae Young Is 11 Weeks Pregnant
3. ↑  "Актриса Хан Чхэён родила сына!". Արխիվացված է the original 2013 թ․ սեպտեմբերի 2-ին. Retrieved 2017 թ․ ապրիլի 13.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Sina Weibo · Թվիթթեր |
|  |
| Ֆոտո, վիդեո և աուդիո | Ինստագրամ |
|  |
| Թեմատիկ կայքեր | AllMovie · ČSFD · Internet Movie Database |
|  |
| Չափորոշչային վերահսկողություն | ISNI: 0000000477779200 · VIAF: 8154590233943082391 · WorldCat VIAF: 8154590233943082391 |

 |
**Հայֆայի թատրոն** (եբրայերեն՝ תיאטרון חיפה; *Teat'ron Kheifa*), թատրոն, որը հանդիսանում է Իսրայելի առաջին թատրոնը, տեղակայված է Հայֆայում։

Ֆոնի վրա
--------

Հայֆայի թատրոնը՝ Իսրայելի առաջին քաղաքային թատրոնը, հիմնադրվել է Հայֆայի քաղաքապետ Աբա Հուշիի կողմից Հայֆայի քաղաքային խորհրդի աջակցությամբ։ Հիմնադրվել է 1961 թվականին։ Այստեղ աշխատում են հրեա և արաբ դերասաններ, և, ի շնորհիվ իր սադրիչ աշխատանքների, այն համաշխարհային համբավ ունի։ Թատրոնի առաջին տնօրենը եղել է Յոզեֆ Միլոն։ Այն առաջին համայնքային թատրոնն է Իսրայելում, ինչպես նաև առաջինն է իրականացրել մարքեթինգային արշավներ սեզոնային տոմսեր գովազդելու համար։ Նրա նպատակն է ներգրավել տեղական բնակիչներին թատերական ստեղծագործական աշխատանքներում և քաղաքում բարձրացնել մշակութային իրազեկությունը։ Հայֆայի թատրոնը միակն է, որը խրախուսում է թատերական ներկայացումնների բոլոր ձևերը։ Հանդիսանում է նաև իսրայելացի դրամատուրգների և ռեժիսորի համար տրամպլին, և խրախուսում է բնօրինակ աշխատանքները։

Թատրոնում բեմադրվել են 8-10 պիեսներ, որոնք ներկայացվել են 30.000 հանդիսատեսի համար։ Ներկայացումներ է բեմադրում քաղաքներում, կիբուցներում և Իսրայելի տարբեր բնակավայրերում, ինչպես նաև պարբերաբար ներկայացնում է ժամանակակից թատրոնի աշխատանքներ եբրայերենով և արաբերենով։

Թատերախմբի տնային բազան գտնվում է Ջոզեֆ և Ռեբեկա Մեյերհոֆի Հայաֆայի Ադար առաջին թաղամասի հարևանությամբ։

Հանոչ Լևինը, Հիլլել Միթլեփունկթը, Հեհոշուա Սոբոլը, Ա. Բ. Յեհոշան, Ժոզեֆ Բար Ժոզեֆը և Դեննի Հորոֆիցը սկսել են իրենց մասնագիտական թատերական կարիերան հենց այս թատրոնից։

Ծանոթագրություններ
------------------

1. 1 2  Culture and Leisure in Haifa
2. ↑  *Culture and Customs of Israel*
3. ↑  Haifa Theaters
4. ↑  A Playwright Holds a Light To Israel's Soul
5. ↑  "Haifa Foundation projects". Արխիվացված է the original 2011 թ․ հուլիսի 26-ին. Retrieved 2016 թ․ փետրվարի 24. `{{cite web}}`: Unknown parameter `|dead-url=` ignored (`|url-status=` suggested) (help)

Արտաքին հղումներ
----------------

* Haifa Theater controversies, Michael Handelzalts, Հա Արեց Իսրայելական թերթ
* (եբրայերեն)
* 

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Համառոտ հրեական |
|  |
| Չափորոշչային վերահսկողություն | LCCN: no2008072812 · VIAF: 155159950 · WorldCat VIAF: 155159950 |

 |
**Հանրապետության հրապարակ**, հրապարակ Փարիզի տարածքում, գտնվում է 3-րդ, 10-րդ և 11-րդ շրջաններում։ Տարածքը մոտ 340 × 100 մետր է։

Պատմություն
-----------

Նախկինում՝ 14-րդ դարում, Շառլ Իմաստունի օրոք, հրապարակի տարածքում եղել է Փարիզի քաղաքային պատը։ Այստեղ գտնվել է դարպաս, ամրացված բաստիոնով, որը կոչվել է Porte du Temple (այդպես է կոչվել Տաճարականների միաբանության նստավայրի անունով)։ 1811 թվականին Նապոլեոնը հրամայում է զարդարել հրապարակը *Fontaine du Château d’Eau* շատրվաններով։

Հրապարակն իր բնորոշ ուղղանկյուն ձևը ստացել է 1854 թվականին ոստիկանապետ և քաղաքաշինարար Բարոն Օսմանի կարգադրությամբ՝ որպեսզի այն օգտագործվի մարտական նախապատրաստություն իրականացնելու նպատակով։ Ներկայիս Մաժենտա և Վոլտեր բուլվարները ուղիղ գծով դուրս էին գալիս դեպի Հանրապետության հրապարակ, որը ամենևին չէր խաթարում քաղաքի դասական տեսքը և միաժամանակ ապահովում էր քաղաքի լավագույն հրետանային պաշտպանությունը, քան հասարակ ծուռումուռ փողոցները։

Հրապարակի կենտրոնում կանգնած է 1880 թվականին Մորիս եղբայների կողմից կառուցված Հանրապետության արձանը`հաղթանդամ կնոջ մարմին՝ պսակված դափնեպսակով, որի պարզած ձեռքին ձիթենու ճյուղ է, ինչը խաղաղությունն է խորհրդանշում։ Ոտքերի մոտ՝ պատվանդանին զետեղված են կանացի ֆիգուրներ՝ ջահերը ձեռքերին։ Կանայք խորհրդանշում են Ազատությունը, Հավասարությունը և Եղբայրությունը։ Արձանախմբի ամենաներքում բրոնզաձույլ առյուծ է տեղադրված, որը երիզված է խորաքանդակներով, որոնց վրա քանդակված են Ֆրանսիայի պատմության հիշարժան դեպքերը։

Փողոցներ
--------

Հետևյալ փողոցները դասված են ժամացույցի սլաքի հերթականությամբ։

* Մաժենտի բուլվար (boulevard de Magenta)
* Լեոն-Ջոուայի փողոց (rue Léon-Jouhaux)
* Ֆոբուր դյու Թամփլեի փողոց (rue du Faubourg du Temple)
* Հանրապետության պողոտա (avenue de la République)
* Վոլտերի բուլվար (boulevard Voltaire)
* Դյու Թամփլեի բուլվար (boulevard du Temple)
* Դյու Թամփլեի փողոց (rue du Temple)
* Սան- Մարտենի բուլվար (boulevard Saint-Martin)
* Ռենե Բուլանժի փողոց (rue René Boulanger)

Մոտակա մետրոյի կայարանը «Հանրապետական»(գծեր 3, 5, 8, 9, 11)։

Տես նաև
-------

* Հանրապետության հրապարակ (Երևան)

Ծանոթագրություններ
------------------

1. ↑  "Փարիզի Հանրապետության հրապարակ". *www.v2asp.paris.fr*. Արխիվացված է the original 2017 թ․ մարտի 28-ին. Retrieved 2018 թ․ հուլիսի 6. `{{cite web}}`: Unknown parameter `|dead-url=` ignored (`|url-status=` suggested) (help)

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames |
|  |
| Չափորոշչային վերահսկողություն | VIAF: 6639150325544610090000 · WorldCat VIAF: 6639150325544610090000 |

 |
Տարբեր տեսակի թռչունների, սողունների, տարբեր տեսակի կռճիկային ձկների, a գլխոտանիների և տարբեր տեսակի թիթեռների ձվեր
Թռչունների ձվի կառուցվածքը
**Ձուն** օրգանիկ տարրա է կազմված զիգոտից, որում կենդանու սաղմնաթաղանթները զարգանում են, մինչև նա կարողանա գոյատևել ինքնուրույն, որից հետո կենդանին դուրս է գալիս ձվից։ Ձուն ձվաբջիջի բեղնավորման արդյունք է։ Հոդվածոտանիների, ողնաշարավորների և փափկամարմինների մեծ մասը կատարում են ձվադրում, մինչդեռ որոշները, ինչպիսիք են կարիճները և գազանների մեծ մասը ձվադրում չեն կատարում։

Սողունների ձվերը, թռչունների ձվերը և միանցքանիների ձվերը դրվում են ջրից դուրս և պատվում են փափուկ կամ կոշտ թաղանթով։ Ձվերը դրվում են հողի վրա կամ փչակում և սովորաբար պահվում են ջերմ ջերմաստիճանում և բարենպաստ պայմաններում մինչև սաղմնաթաղանթը զարգանա։ Երբ սաղմնաթաղանթը վերջնական զարգանում է, ակն կոտրում է թաղանթը և դուրս է գալիս։ Շատ կենդանիներ ունենում են ձվային ատամ, որն օգտագործում են ձվի թաղանթը կոտրելիս։

Ամենամեծ ձուն գրանցվել է կետային շնաձկան մոտ և այն ունեցել է 30 սմ × 14 սմ × 9 սմ ծավալ։ Կետային շնաձկան ձվերը զարգանում են մոր մեջ։ Ապրող թռչունների մեջ ամենամեծ ձվերը ունի ջայլամը, մոտ 1,5 կիլոգրամ քաշով, չնայած պատմական դինոզավրերի մոտ եղել են ավելի մեծ ձվեր։ Մեղու-կոլիբրին արտադրում է թռչունների մեջ ամենափոքր ձվերը, դրանք կշռում են մոտ կես գրամ։ Սողունների, ձկների մեծ մասի, միջատների և այլ անողնաշարավորների ձվեր կարող են լինել ավելի փոքր։

Տես նաև
-------

* Ձու (սննդամթերք)

Ծանոթագրություններ
------------------

1. ↑  "Whale Shark – Cartilaginous Fish". SeaWorld Parks & Entertainment. Արխիվացված է the original 2014 թ․ հունիսի 9-ին. Retrieved 2014 թ․ հունիսի 26.
2. ↑  D.R. Khanna (2005 թ․ հունվարի 1). *Biology of Birds*. Discovery Publishing House. p. 130. ISBN 978-81-7141-933-3. Արխիվացված from the original on 2016 թ․ մայիսի 10.

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 6, էջ 715)։*  |
**Կուլիկորո** (ֆր.՝ Koulikoro)**,** քաղաք Մալիի հարավ-արևմտյան մասում։ Մարզի և համանուն շրջանի վարչական կենտրոնն է։ Կոմունայի բնակչությունը կազմում է 43174 մարդ (2009 թ. հաշվարկով)։

Աշխարհագրություն
----------------

Քաղաքը գտնվում է երկրի մայրաքաղաք Բամակոյից 55 կմ հյուսիս-արևելք։ Կուլիկորոն գտնվում է անապատային սարահարթում, Արևմտյան Աֆրիկայի ամենամեծ գետի՝ Նիգերի ափին։ Բարձրությունը ծովի մակարդակից տատանվում է 250 մ-ից մինչև 600 մ։

Կուլիկորոն Դակար-Նիգեր երկաթուղու վերջնակետն է, որի շինարարությունը ավարտվել է 1904 թվականին։ Օգոստոսից նոյեմբեր ընկած ժամանակահատվածում, անձրևների սեզոնի վերջում, ապրանքները տեղափոխվում են Նիգեր գետով դեպի Սեգու, Մոպտի, Տոմբուկտու և Գաո։

Կուլիկորոն 1898 թվականին
«Ջամանա» տեղական ռադիոկայանի շենքը

Բնակչություն
------------

Քաղաքի բնակչությունը 2012 թվականի դրությամբ կազմում էր 28 810 մարդ, 1998 թվականի մարդահամարի տվյալներով այն կազմել է 22673 մարդ։ 2009 թվականի հաշվարկներով Կուլիկորո կոմունայի բնակչությունը կազմում է ավելի քան 43 հազար մարդ։ Ազգային կազմը՝ մալինկե, բամբարա և սոնինկե։

Տնտեսություն
------------

Կուլիկորոյի արդյունաբերության հիմնական ճյուղը սննդի արդյունաբերությունն է։ Առավել զարգացածը գետնանուշի և բամբակի յուղերի արտադրությունն է։ Զարգացած է նաև օճառագործությունը։ Քաղաքի շրջակայքում աճեցվում են գետնանուշ, սորգո, մանգո, կորեկ, բամբակ և գյուղատնտեսական այլ կուլտուրաներ։ Երկրի մայրաքաղաքին քաղաքը միացված է երկաթուղային գծով։

Քույր քաղաքներ
--------------

* Ֆրանսիա Կետինի, Ֆրանսիա
* Գերմանիա Բուս, Գերմանիա

Կրթություն
----------

Կուլիկորոյում է գտնվում Համակցված սպառազինության ռազմական դպրոցը։

Ծանոթագրություններ
------------------

1. ↑  Resultats Provisoires RGPH 2009 (Région de Koulikoro) (ֆր.) — INSTAT.
2. ↑  "Region de Koulikoro" (PDF) (in ֆրանսերեն). Instat. Արխիվացված է the original (PDF) 2011 թ․ հուլիսի 22-ին. Retrieved 2010 թ․ դեկտեմբերի 5. `{{cite web}}`: Unknown parameter `|dead-url=` ignored (`|url-status=` suggested) (help)
3. 1 2 3  "Koulikoro" (in անգլերեն). Britannica Online Encyclopedia. Արխիվացված է the original 2012 թ․ հուլիսի 6-ին. Retrieved 2010 թ․ դեկտեմբերի 5.
4. ↑  Mali: largest cities and towns and statistics of their population
5. ↑  "Verein für Städtepartnerschaft und Zusammenarbeit Bous e.V." (in գերմաներեն). Retrieved 2014 թ․ մարտի 16.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames |
|  |
| Բառարաններ և հանրագիտարաններ | Բրիտանիկա |
|  |
| Չափորոշչային վերահսկողություն | BNF: 151900199 · GND: 515064-4 · LCCN: n87877034 · VIAF: 146677255 · WorldCat VIAF: 146677255 |

 |
**Հայրո Ուլկինակու** (*Hajro Ulqinaku*, ապրիլի 3, 1938(1938-04-03), Ուլցին, Չեռնոգորիա), Չեռնոգորիայում ապրող ալբան գրող։

Կենսագրություն
--------------

Հայրո Ուլկինակուն ծնվել է 1938 թվականի մայիսի 3-ին Չեռնոգորիայի Ուլցին քաղաքում, ալբանական ընտանիքում։ Ծննդավայրում տարրական ու միջնակարգ դպրոցներն ավարտելուց հետո ուսումնառությունը շարունակել է Կոսովոյի մայրաքաղաքի՝ Պրիշտինայի համալսարանում։ Սովորել է նաև Բելգրադի համալսարանի ալբանական գրականության ու լեզվի բաժնում։ Այնուհետև երկար տարիներ մանկավարժական աշխատանք է կատարել Չեռնոգորիայում և Կոսովոյում։ 1967 թվականից անցել է ժուռնալիստական աշխատանքի Պրիշտինայի ռադիոհողորդումների խմբագրությունում։ 1990 թվականի հուլիսի 5-ին նշանակվել է Պրիշտինայի հեռուստատեսության մանկական ծրագրերի խմբագիր։ Բացի այդ, նա եղել է *Zgjimi, GEP, Pionieri, Fati և Okarina* ամսագրերի խմբագրական կոլեգիաների, Կոսովոյի գրողների և ժուռնալիստների լիգաների, Չեռնոգորիայի ալբան ստեղծագործողներ միության անդամ։

Ստեղծագործություն
-----------------

Հայրո Ուլկինակուն հիմնականում արձակ ու չափածո ստեղծագործություններ է գրել մանուկների համար։ Հեղինակել է նաև մի քանի պիես, որոնցից հիշատակության է արժանի հատկապես *Tërë bota Kosovë!* («Կոսովոն մի ամբողջ աշխարհ է») դրաման։

Երկեր
-----

### Մանկական գրքեր

* Fëmijët e detit
* Margaritarët e zinj
* Çelësi i artë
* Kolovajza e florinjtë e Hënës
* Mbrëmje pulëbardhash
* Fëmijëria në bregdet
* Gjiri i Shpresës
* Ligji i detit
* Ani, Ben, Ani
* Bukuria e detit
* Panorama e detit
* Thesari i piratëve
* Pëllumbat në antenë
* Mos qaj Kestrina
* Barka me vela
* Limani i Qetësisë
* Lulekuqet mbi banka
* Ishulli i Gjelbër
* Libri për detin 6 + 1

### Դրամաներ

* Tërë bota Kosovë!

### Գիտական աշխատություններ

* Deti, detarët e Ulqinit
* Detarë, peshkatarë, ulqinakë
* Detaria, detarë, dokumente
* Libri për Ulqinin dhe ulqinakët
* Glosar
* Thesar popullor

Ծանոթագրություններ
------------------

1. ↑  "Hajro Ulqinaku".
2. ↑  "Perurimi i librit ULQIN, TI KALA - Hajro Ulqinaku". 2011 թ․ հունիսի 16.
3. ↑  "Արխիվացված պատճենը". Արխիվացված է the original 2022 թ․ մարտի 31-ին. Retrieved 2022 թ․ մայիսի 11.
4. ↑  "Hajro Ulqinaku dhe obsesioni për detin". 2013 թ․ մայիսի 25.

|  |  |  |
| --- | --- | --- |
| 

|  |  |
| --- | --- |
|  ⛭   Չափորոշչային վերահսկողություն | GND: 1028042361 · ISNI: 0000000057006973 · LCCN: n2009018090 · NUKAT: n2016140905 · VIAF: 83497672 · WorldCat VIAF: 83497672 |

 |
Անվան այլ կիրառումների համար տե՛ս՝ Հայոց ցեղասպանության հուշարձան (այլ կիրառումներ)
**Հայոց ցեղասպանության հուշարձան**, խաչքար Էստոնիայի Հաապսալու քաղաքում։

Պատմություն
-----------

Հուշարձանը նվիրված է Հայոց ցեղասպանության զոհերի և ցեղասպանությունից մազապուրծ հազարավոր հայ որբերին փրկած էստոնուհի միսիոներ
Աննա Հեդվիգ Բյուլի հիշատակին։

Խաչքարի օծման հանդիսավոր արարողությանը մասնակցել են Էստոնիայում պաշտոնական այցով գտնվող ՀՀ կրթության և գիտության նախարար Արմեն Աշոտյանը, Էստոնիայում ՀՀ դեսպան Արա Այվազյանը (նստավայրը՝ Վիլնյուս), Հաապսալուի քաղաքապետ Ուրմաս Սուկլեսը, Բալթյան երկրներում Հայ Առաքելական եկեղեցու հոգևոր հովիվ Տեր Խոսրով Ստեփանյանը, Լիտվայի, Լատվիայի և Էստոնիայի հայ համայնքների ներկայացուցիչներ, հյուրեր։

Ծանոթագրություններ
------------------

1. ↑  "Խաչքարի օծման հանդիսավոր արարողություն Էստոնիայում". Արխիվացված է the original 2016 թ․ մարտի 10-ին. Retrieved 2021 թ․ դեկտեմբերի 22.
2. ↑  "Fotogalerii: Armeenlased avasid Haapsalus hatškari Hedwig Büllile". Արխիվացված է the original 2015 թ․ հունվարի 10-ին. Retrieved 2015 թ․ հունվարի 10.
**Հայրապետ Ալեքսանդրի Մինասյան** (7 սեպտեմբերի, 1956, Սուխումի - 12 ապրիլի, 2006, Սոչի), խորհրդային հունահռոմեական ոճի ըմբիշ, ԽՍՀՄ առաջնության քառակի մեդալակիր (1977, 1978, 1981, 1982), Եվրոպայի առաջնության մրցանակակիր (1977), ԽՍՀՄ միջազգային կարգի սպորտի վարպետ։

Կենսագրություն
--------------

Հայրապետ Մինասյանը ծնվել է 1956 թվականի սեպտեմբերի 7-ին Սուխումիում։ Հունահռոմեական ոճի ըմբշամարտով սկսել է զբաղվել 10 տարեկանում Վաղարշակ Մաճկալյանի մոտ։ 1975 թվականից մարզվել է Զավեն Աղաջանյանի ղեկավարությամբ։ 1976 թվականին դարձել է ԽՍՀՄ և Եվրոպայի երիտասարդական առաջնությունների չեմպիոն։ 1977 թվականին դարձել է ԽՍՀՄ և Եվրոպայի առաջնությունների կիսածանր քաշային կարգի բրոնզե մեդալակիր։ 1980 թվականից հանդես է եկել ծանր քաշային կարգում։ 1981 և 1982 թվականներին դարձել է ԽՍՀՄ առաջնության արծաթե մեդալակիր։

1984 թվականին Հայրապետ Մինասյանն ավարտել է իր մարզական կարիերան։ 1991 թվականից բնակվել է Սոչի քաղաքում, 1995 թվականից տեղի մանկապատանեկան մարզադպրոցներից մեկում զբաղվել է մարզչական գործունեությամբ։

Մահացել է 2006 թվականի ապրիլի 12-ին։ 2008 թվականից Ադլերում անցկացվում են հունահռոմեկան ոճի ըմբշամարտի պատանեկան մրցաշար, որը նվիրված է Հայրապետ Մինասյանի հիշատակին։

Ծանոթագրություններ
------------------

1. ↑  Որոշ աղբյուրներում Հայրապետ Մինասյանի ազգանունը սխալմամբ նշված է Մինոսյան։
2. ↑  "Հայրապետ Մինասյանի հիշատակին նվիրված հունահռոմեական ոճի ըմբշամարտի երկրամասային պատանեկան մրցումներ". Արխիվացված է the original 2014 թ․ մայիսի 17-ին. Retrieved 2015 թ․ ապրիլի 6.

Արտաքին հղումներ և աղբյուրներ
-----------------------------

* 
* *Мягченков Н.И.* Классическая и вольная борьба: Справочник. — М: Физкультура и спорт, 1984. — 240 с.։
Անվան այլ կիրառումների համար տե՛ս՝ Հայոց ցեղասպանության հուշարձան (այլ կիրառումներ)
**Հայոց ցեղասպանության հուշարձան**, հուշարձան ԱՄՆ Կալիֆորնիայի շրջանի Փասադենա քաղաքի հիշատակի այգում։

Պատմություն
-----------

Հուշարձանի բացումը ծրագրվել է 2012 թվականին, բացումը տեղի է ունեցել 2015 թվականի ապրիլի 18-ին, Հայոց ցեղասպանության 100-րդ տարելիցին ընդառաջ։

Հուշարձանը կառուցվել է հայ համայնքի ջանքերով և մասնավոր նվիրատվությունների շնորհիվ։ Հուշարձանն իրենից ներկայացնում է 5 մ բարձրությամբ մետաղական եռոտանի, որը նման է այն կառույցներին, որոնց միջոցով թուրքերը 100 տարի առաջ կախաղան են բարձրացրել հայերին։ Եռոտանու գագաթից ամեն 21 վայրկյանը մեկ մեկ կաթիլ ջուր է թափվում։ Ներքևում գտնվող ավազանը կթափվի տարեկան 1.5 միլիոն կաթիլ ջուր։ Հուշարձանը խորհրդանշում է հայ ժողովրդի ուժն ու անկոտրում հույսը։

Հեղինակներ
----------

* Ճարտարապետ՝ Ստեֆանոս Պոլիզուադես
* Դիզայներ՝ Քեթրին Մենարդ

Ծանոթագրություններ
------------------

1. ↑  Փասադենայում բացվել է Հայոց ցեղասպանության երկար սպասված հուշարձանը
2. ↑  "Հայոց ցեղասպանությանը նվիրված հուշարձան Փասադենայում". Արխիվացված է the original 2016 թ․ ապրիլի 8-ին. Retrieved 2015 թ․ ապրիլի 28. `{{cite web}}`: Unknown parameter `|dead-url=` ignored (`|url-status=` suggested) (help)

Արտաքին հղումներ
----------------

* Պաշտոնական կայք
Անվան այլ կիրառումների համար տե՛ս՝ Հայոց ցեղասպանության հուշարձան (այլ կիրառումներ)
**Հայոց ցեղասպանության հուշարձան**, խաչքար Բելգիայի Մեխելեն քաղաքում։

Պատմություն
-----------

Խաչքարը նվիրված է Հայոց ցեղասպանության զոհերի հիշատակին։ Տեղադրվել է Հայոց ցեղասպանության 100-ամյա տարելիցին ընդառաջ, 2015 թվականի ապրիլի 19-ին։ Խաչքարի բացման արարողությանը ներկա են գտնվել Բելգիայում Հայաստանի արտակարգ և լիազոր դեսպան Թաթուլ Մարգարյանը, Մեխելենի քաղաքապետ Բարտ Սոմերսը և այլ կազմակերպությունների ներկայացուցիչներ։

2015 թվականի ապրիլի 17-ին Եվրոպայում բնակվող թուրքերը բողոքի ակցիա են կազմակերպել բելգիական Մեխելեն քաղաքում՝ Հայոց ցեղասպանության զոհերի հիշատակին հուշարձան տեղադրելու նախաձեռնության դեմ։

Պատկերասրահ
-----------

* Մեխելենի քաղաքապետ Բարտ ՍոմերսըՄեխելենի քաղաքապետ Բարտ Սոմերսը

Ծանոթագրություններ
------------------

1. ↑  "Խաչքար Պելճիքայի Մեխելեն Քաղաքի մեջ". Արխիվացված է the original 2016 թ․ մարտի 6-ին. Retrieved 2015 թ․ ապրիլի 20. `{{cite web}}`: Unknown parameter `|dead-url=` ignored (`|url-status=` suggested) (help)

Արտաքին հղումներ
----------------

* Armeense Kruissteen kleurt Mechelse Vesten
Անվան այլ կիրառումների համար տե՛ս՝ Հայոց ցեղասպանության խաչքար (այլ կիրառումներ)
**Հայոց ցեղասպանության խաչքար**, խաչքար Լեհաստանի Վրոցլավ քաղաքի Դոմինիկյան եկեղեցու տարածքում։

Պատմություն
-----------

Խաչքարը նվիրված է հայ և լեհ ժողովուրդների դարավոր բարեկամությանը և Հայոց Ցեղասպանության զոհերի հիշատակին։ Տեղադրվել է 2012 թվականի սեպտեմբերի 21-ին Աշխարհի հայ նկարիչների միության և «ԱրմենՏել» ընկերության աջակցությամբ։

Խաչքարի բացման արարողությանը ներկա են գտնվել Լեհաստանի խորհրդարանի նախագահը, մշակույթի նախարարը, պետական և հոգևոր գործիչներ, Աշխարհի հայ նկարիչների համանախագահները և «ԱրմենՏել» ընկերության գլխավոր տնօրենը։

Տվյալներ
--------

Հուշարձանն իրենից ներկայացնում է 4.5 և 3.5 մետր բարձրությամբ բնական կարմիր տուֆից պատրաստած խաչքար։

Հեղինակներ
----------

* Տարոն Մարտիրոսյան
* Բագրատ Բալաբեկյան

Պատկերասրահ
-----------

* 
* 
* 
*

Ծանոթագրություններ
------------------

1. ↑  Լեհաստանի երկու քաղաքներում խաչքարեր են տեղադրվել
2. ↑  "Chaczkar we Wroclawiu - 21 IX 2012". Արխիվացված է the original 2013 թ․ փետրվարի 7-ին. Retrieved 2015 թ․ մարտի 11.

|  |  |
| --- | --- |
|  | Հայոց ցեղասպանության խաչքար (Վրոցլավ) Վիքիպահեստում |

Արտաքին հղումներ
----------------

* Wrocław, pl. Dominikański, Chaczkar
**Կուզնեցովի ընկերակցության վարչություն** (ռուս.՝ Правление Товарищества Кузнецова), պատմական շենք Մոսկվայում։ Հասցեն՝ Մյասնիցկայա փողոց, 8, շինություն 2։ Կառուցվել է որպես հախճապակյա և ճենապակյա իրեր արտադրող Ռուսական կայսրությունում խոշորագույն ընկերության գրասենյակ և խանութ։

Պատմություն
-----------

Սկզբնապես Մատվեյ Սիդորովիչ Կուզնեցովի ընկերակցության (հիմնվել է XIX դարի սկզբին) սեփականությունն էր Դուլյովո (այժմ՝ Լիկինո-Դուլյովո քաղաք) գյուղի ճենապակու գործարանը։ 1891 թվականին ընկերությունը գնել է Ֆրանց Գարդների գործարանները, և նրա շրջանառությունը անընդհատ աճել է։

Կուզնեցովի խանութի շենքը կառուցվել է 1898 թվականին ճարտարապետ Ֆեոդոր Շեխտելի նախագծով։ Դեպի Մյասնիցկայա փողոց նայող ճակատը զարդարված էր եռահարկ պատուհան-կամարներով, որոնց վերևում նեոբարոկկո ոճի վահանազարդեր էին։ Դրանք անջատվում էին առևտրի աստծո Մերկուրիոսի դիմակներով զարդարված որմնասյուներով։ Բոլշոյ Զլատոուստինսկի նրբանցքի թևի դեկորը մոդեռն ոճով էր (1930-ական թվականներին կառուցվեց ևս երկու հարկ) և զարդարված էր աղջիկների գլուխների տեսքով դիմակներով։

1907 թվականին Կուզնեցովի խանութի երկրորդ հարկում կայացել է նկարների «Երկնագույն վարդ» ցուցահանդեսը, որը կազմակերպել էր «Ոսկե գեղմ» ամսագրի խմբագրությունը։ Միջոցառմանը ներկա էին այնպիսի նկարիչներ, ինչպիսիք են Նիկոլայ Կրիմովը, Պավել Կուզնեցովը, Նիկոլայ Սապունովը, Մարտիրոս Սարյանը, Սերգեյ Սուդեյկինը և այլք։

Հոկտեմբերյան հեղափոխության ընթացքում ընկերակցության բոլոր ձեռնարկություններն ու շենքերը ազգայնացվել են։

Ծանոթագրություններ
------------------

1. ↑  Указ Президента Российской Федерации № 176 от 20.02.1995
2. 1 2  "Дом с меркуриями. Дом № 8/2 на Мясницкой улице - Дом фарфора". *«Вечерняя Москва»*. Արխիվացված է the original 2018 թ․ հունիսի 11-ին. Retrieved 2018 թ․ հունիսի 8. `{{cite web}}`: Unknown parameter `|dead-url=` ignored (`|url-status=` suggested) (help)
3. 1 2  "Мясницкая, 8. Дом с Меркуриями". *Моя Москва*.
4. ↑  "Голубая роза".

Գրականություն
-------------

* Москва. Энциклопедический справочник. — М.: Большая Российская Энциклопедия. 1992.
Անվան այլ կիրառումների համար տե՛ս՝ Հայոց ցեղասպանության հուշարձան (այլ կիրառումներ)
**Հայոց ցեղասպանության հուշարձան**, հուշարձան ԱՄՆ Նևադա նահանգի Լաս Վեգաս քաղաքի «Սանսեթ փարքում»։ Հուշարձանը ամերիկահայ համայնքի նվերն է Հարավային Նևադայի բնակիչներին։

Պատմություն
-----------

Հուշակոթողը կառուցվել է հայ-ամերիկյան մշակութային միության միջոցներով։ Այն Ծիծեռնակաբերդի հուշարձանի նմանօրինակն է, փոքր չափերով։ Հուշարձանը բաղկացած է 12 քարե սալերից, որոնք խորհրդանշում են Ցեղասպանության ժամանակ տեղահանված 12 հայաբնակ բնակավայրերը։

Հուշարձանի բացման արարողությանը մասնակցել են արքեպիսկոպոս Հովնան Տերտերյանը, արքեպիսկոպոս Մուշեղ Մովսիսյանը, Լաս Վեգասի հայ-ամերիկյան միության խորհրդի անդամ Էնդի Արմենյան, Լաս Վեգասի և Նևադա նահանգի իշխանությունների ներկայացուցիչներ։

Ծանոթագրություններ
------------------

1. ↑  Լաս Վեգասում բացվել է Ցեղասպանության զոհերի հիշատակը հավերժացնող հուշարձանը
2. ↑  "Լաս Վեգասում Հայոց ցեղասպանության զոհերի հիշատակը հավերժացնող հուշարձան կկանգնեցվի". Արխիվացված է the original 2016 թ․ մարտի 4-ին. Retrieved 2015 թ․ նոյեմբերի 18. `{{cite web}}`: Unknown parameter `|dead-url=` ignored (`|url-status=` suggested) (help)

Արտաքին հղումներ
----------------

* Las Vegas to Inaugurate Armenian Genocide Memorial Archived 2015-03-17 at the Wayback Machine.
* Armenian Genocide Monument Inaugurated In Las Vegas Archived 2015-11-19 at the Wayback Machine.
**«Ձկնորսներ» քանդակ** (ռուս.՝ Скульптура «Рыбаки»), քանդակ Ռուսաստանի Կարելիայի Հանրապետության Պետրոզավոդսկ քաղաքում։ Հեղինակն է քանդակագործ Ռաֆայել Կոնսուեգրան։ Արձանը տեղադրվել է 1991 թվականին։

Պատմություն
-----------

«Ձկնորսներ» քանդակը Պետրոզավոդսկի քույր քաղաքների նվերների շարքից առաջինն է, որը զարդարում է Օնեգայի առափը։ 1991 թվականին, երբ «Ձկնորսներ» քանդակը հայտնվեց քաղաքում, առափը որպես այդպիսին դեռևս գոյություն չուներ. այն բացվել է դրանից միայն երեք տարի անց։ Քանդակը Ամերիկայի Միացյալ Նահանգների Մինեսոտա նահանգի մայրաքաղաք Դուլութի նվերն է։

«Ձկնորսներ» քանդակի հեղինակը Կուբայում 1941 թվականին ծնված, սակայն ԱՄՆ-ում բնակվող Ռաֆայել Կոնսուեգրան է։ Նրա նախագիծը հաղթել է Պետրոզավոդսկի համար լավագույն հորինվածքի ամերիկյան մրցույթում։ Հեղինակի մտահղացման համաձայն՝ երկու ձկնորսները՝ ռուս և ամերիկացի, որոնք ցանցը նետում են լիճը, խորհրդանշում են երկու քաղաքների միջև համագործակցությունը։ Քանդակի լրացուցիչ իմաստը բացահայտվում է, եթե հիշենք, որ Դուլութը գտնվում է Ամերիկայի Մեծ Լճերից առավել մեծի՝ Վերինի ափին։ Նմանապես Պետրոզավոդսկը Եվրոպայի երկրորդ խոշորագույն լճի՝ Օնեգայի ափին է։ Ըստ հեղինակի՝ Երկրի տարբեր կիսագնդերում գտնվող հեռավոր քաղաքների բնակիչներն ունեն շատ ընդհանրություններ։

«Ձկնորսներ» քանդակը պատկերում է մետաղական ցանցով երկու մարդու։ Կառուցվել է «Պետրոզավոդսկմաշ» ձեռնարկությունում, իսկ նրա համար «պատվանդան» է դարձել Օնեգայի ափի մի մեծ քար։ Ռաֆայել Կոնսուեգրան անձամբ մասնակցել է ապագա քանդակի եռակցմանն ու տեղադրմանը։ «Ձկնորսներից» սկսվել է Պետրոզավոդսկի և նրա քույր քաղաքների միջև քանդակների փոխանակումը։

Պատկերասրահ
-----------

Ծանոթագրություններ
------------------

1. 1 2 3 4  "Скульптура "Рыбаки"". Արխիվացված է the original 2019 թ․ հունվարի 4-ին. Retrieved 2018 թ․ դեկտեմբերի 21.
2. ↑  "RAFAEL CONSUEGRA. Sculptor".
**Հայկական աղաման**, հայկական խեցեգործությանը ներհատուկ կավից պատրաստված աղամանների տեսակ։

Պատմություն
-----------

Հայկական աղամանները սկսել են պատրաստել դեռևս հնագույն ժամանակներում, երբ Հայաստանում տիրապետողը բազմաստվածությունն էր։ Աղամանները խորհրդանշում էին հին հայկական մայրության և գեղեցկության աստվածուհի Անահիտին. և ըստ ավանդույթի դրանք պատրաստում էին կանայք։

Ձևը
---

Աղամաններն իրենցից ներկայացնում էին հղի բաց փորով կանանց, որոնց մեջ էլ հենց պահում էին աղը։ Ի տարբերություն մյուս աղամանների, հայկական աղամանը կարող է հասնել շատ մեծ չափսերի։ Ըստ ժողովրդագրական հիշատակումների այս աղամանները դրվում էին թոնրատան օջախի մոտ։ Հայկաձորի պեղումների ժամանակ գտնված աղամանի կնոջ գլխի և ուսերի վրայի օղակաձև զարդանախշերը ըստ որոշ ազգագրագետների լուսապսակներ են, կամ կոտոշների նշաններ են, որոնք հատուկ են վաղ բրոնզի դարին։ Աղամանի վրա պահպանված ֆիգուրները պարում են նախնիների հիշատակին նվիրված պար՝ գորանի։

Գտածոներ
--------

Կանացիակերպ աղամաններ են գտնվել բազմաթիվ հնավայրերում՝ Մեծամորում մ․ թ․ ա․ 19-20-րդ դարերի, Շիրակի նարզում, Կարմրաքարի հնավայրի պեղումների ժամանակ, Արտաշատի բրոնզեդարյան դամբարաններից Անիի քարանձավային արվարձանում գտնված կանացիակերպ աղամանները։

Ծանոթագրություններ
------------------

1. ↑  Бдоян В.А. Армянские солонки с фигурой женщины, как конспирация статуй богини Анаит. Материалы по этнографии Грузии, 1972, вып.16-17, с.261-272. (ռուս.)
2. ↑  Հայկական աղամանները Հայկաձորի գտածոներում
3. ↑  Հայկական աղամանները Վաղարշապատի թանգարանում(չաշխատող հղում)
4. ↑  Շիրակի Կարմրաքար գյուղի տարածքում հնագիտական պեղումների արդյունքում հայտնաբերվել է մինչ օրս անհայտ երկու հնավայր
5. ↑  "Նավասարդ". Արխիվացված է the original 2015 թ․ մայիսի 4-ին. Retrieved 2014 թ․ դեկտեմբերի 9.
6. ↑  Անիի քարանձավային արվարձանում(չաշխատող հղում)
**Հայկազուն Բագրատունի** (H. de Bagradite, փետրվարի 1, 1890(1890-02-01), Կոստանդնուպոլիս - դեկտեմբերի 20, 1960(1960-12-20), Փարիզ), ֆրանսիական թատրոնի և կինոյի հայազգի դերասան և ռեժիսոր։

Կենսագրություն
--------------

Հայկազուն Բագրատունին ծնվել է Կոստանդնուպոլսում։ Սովորել է Վենետիկի Մխիթարյանների մոտ, Փարիզի կոնսերվատորիայի դրամատիկական բաժնում և Սորբոնի համալսարանում։ Բեմական գործունեությունը սկսել է Վենետիկում 1907 թվականին էսքիլեսի մի ողբերգության մեջ։ 1910 թվականին փոխադրվել է Փարիզ, դարձել ֆրանսիական թատրոնի դերասան, խաղացել է Սառա Բեռնարի, Մունե Սյուլլիի, Պոլ Մունեի խմբերում և «Կոմեդի ֆրանսեզ»-ում։ Նկարահանվել է ֆրանսիական համր և հնչուն ֆիլմերում Հուդա («Հիսուս Քրիստոս»), կրկեսի երգիչ և ձեռնածու («Սևիլիայի կախարդանքը») և այլն։ Հաջողության է հասել Աբդուլ Համիդի դերակատարությամբ («Երկու չալմա»)։

Բագրատունին հայերեն և ֆրանսերեն առոգանությամբ դասեր է տվել Մխիթարյանների Մուրատյան վարժարանում (Սևր), որի «Մկրտիչ Պեշիկթաշլյան» թատերասրահում 1930 թվականին բեմադրել է Մ. Վ. Նոուրիճանի «Թեոդոր Սալհունի» ողբերգությունը, իր հավելումներով վերաբեմադրել Փարիզի «Հայ դրամատիկ»-ում (1946), Ժ. Ռիփշեի «Ծովահենը» (1935, իր թարգմանությամբ)՝ կատարելով ծեր նավաստու դերը։ 1940-ական թվականներիին աջակցել է Փարիզի հայ թատրոնի ստեղծման աշխատանքներին և հանդես է եկել իբրև դերասան և ռեժիսոր։

Բագրատունու բանաստեղծությունները տպագրվել են Փարիզի «Կավռոշ» և այլ պարբերականներում։

Ծանոթագրություններ
------------------

1. 1 2 3 4 5 6 7 8  Հայկական սովետական հանրագիտարան (հայ.) / Վ. Համբարձումյան, Կ. Խուդավերդյան — Հայկական հանրագիտարան հրատարակչություն, 1974. — հատոր 2. — էջ 200—201.
2. ↑  "Հայկազուն Բագրատունի". Արխիվացված է the original 2021 թ․ մայիսի 16-ին. Retrieved 2021 թ․ մայիսի 16. `{{cite web}}`: Unknown parameter `|dead-url=` ignored (`|url-status=` suggested) (help)

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 2, էջ 200)։*  |
**Հայկ Վլադիմիրի Կասպարով** (դեկտեմբերի 14, 1984(1984-12-14), Երևան, Հայկական ԽՍՀ, ԽՍՀՄ), հայ փոփ երգիչ է։

Կենսագրություն
--------------

Ծնվել է Երևանում՝ 1984 թվականի դեկտեմբերի 14-ին։

2001 թ. ավարտել է Երևանի թիվ 196 միջնակարգ դպրոցը։ 2002-07 թթ. սովորել է Հայաստանի պետական ճարտարագիտական համալսարանի կիբեռնետիկայի ֆակուլտետում։ 10 տարի խաղացել է ֆուտբոլ։

2008 թվականին հաղթել է Ռադիո «Վանի» տարվա հայտնություն տիտղոսը, իսկ 2009 թվականին՝ լավագույն երգ «Ոսկե Քնար» մրցանակաբաշխությունում։ 2009 թ. մասնակցել է Հայաստանի հանրային հեռուստաընկերության «Երկու աստղ» երաժշտական նախագծին և դուրս եկել եզրափակիչ։ Նկարահանել է շուրջ 20 տեսահոլովակ։ Համերգային ելույթներ է ունեցել Ռուսաստանի բազմաթիվ քաղաքներում, Սիդնեյում, Թեհրանում, Անգլիայում, Հոլանդիայում, Բելգիայում և այլուր։ Թողարկել է «Like A Day» (2008 թ.), «Shame» (2010 թ.) ձայնասկավառակները։ 2011 թ. մասնակցել է Տաջիկստանում կայացած «Звезды содружества» փառատոնին, որտեղ ներկայացրել է Հայաստանը։ 2011 թ.-ին «Ակկորդ» մրցանակաբաշխության ժամանակ «Քո կողքին եմ ես» երգը ճանաչվեց որպես ամսվա լավագույն երգ։ 2012 թվականին՝ «Գթա», այնուհանդերձ «Սիրո տողեր» երգերը նույնպես դարձան ճանաչված՝ ամսվա կտրվածքով։ 2014 թվականից Կասպարովը բնակվում է Գերմանիայում, որտեղ էլ 2015 թվականին թողարկել է «I'm with you» սկավառակը։

Սկավառակագրություն
------------------

* 2008 - Like A Day
* 2010 - Shame
* 2015 - I'm with you

Մրցույթներ
----------

* 2009 թ. - մասնակցել է «Երկու աստղ» երաժշտական նախագծին
* 2011 թ. - մասնակցել է «Звезды содружества» փառատոնին
* 2011 թ. - մասնակցել է «Ակկորդ» մրցանակաբաշխությանը

Մրցանակներ
----------

* 2009 թ. - «Լավագույն երգ» «Ակկորդ» մրցանակաբաշխության շրջանակներում
* 2011 թ. - «Լավագույն երգ» «Ակկորդ» մրցանակաբաշխության շրջանակներում
* 2012 թ. - «Լավագույն երգ» «Ակկորդ» մրցանակաբաշխության շրջանակներում
* 2012 թ. - «Լավագույն երգ» «Ակկորդ» մրցանակաբաշխության շրջանակներում

Արտաքին հղումներ
----------------

* Կասպարովի պաշտոնական էջը Ֆեյսբուքում
* Հայկ Կասպարով. «Ես երբեք չեմ մրցակցում» Archived 2020-08-10 at the Wayback Machine.
* Հայկ Կասպարով. «Hot Summer». Տեսահոլովակի պրեմիերա

Ծանոթագրություններ
------------------

1. ↑  "2001 թ. ավարտել է Երևանի թիվ 196 միջնակարգ դպրոցը։ 2002-07 թթ սովորել է Հայաստանի պետական ճարտարագիտական համալսարանի կիբեռնետիկայի ֆակուլտետում։ 10 տարի խաղացել է ֆուտբոլ։". Արխիվացված է the original 2021 թ․ հուլիսի 17-ին. Retrieved 2020 թ․ մայիսի 14.
*Վիքիպեդիայում կան հոդվածներ Բոյաջյան ազգանունով այլ մարդկանց մասին։*

**Հայկ Բոյաջյան** (մայիսի 15, 1938(1938-05-15), Փարիզ), հայ կոմպոզիտոր։

Կենսագրություն
--------------

Հայկ Բոյաջյանը ծնվել է 1938 թվականին, Փարիզում։ Վաղ հասակում ընտանիքի հետ տեղափոխվել է Բուենոս Այրես և սովորել Լիստի կոնսերվատորիայում։ 1958 թվականից բնակվել է Լեքսինգթոնում, ԱՄՆ, որտեղ երաժշտական ուսումը շարունակել է Նոր անգլիական կոնսերվատորիայում և Բրանդեյսի համալսարանում։ Հետագայում բնակություն է հաստատել Լեքսինգթոնում։ Համագործակցել է ամերիկյան արվեստի միությունների հետ։

Գործերը ընդգրկում են դաշնամուրային, երգեհոնային պիեսներ, ձայնի և դաշնամուրի համար, երգչախմբի համար գրված գործեր, կամերային գործեր՝ փայտյա փողային, պղնձյա փողային, լարային գործիքների տարբեր համակցություններով, սիմֆոնիկ ստեղծագործություններ՝ սիմֆոնիաներ, նախերգանք, օրատորիա և այլն։

2012 թվականին ստեղծել է 3 նոր ստեղծագործություն՝ «Canticle N 2»-ը թավջութակի և դաշնամուրի համար, դաշնամուրային «32 վարիացիան Բախի թեմայով» և «Հայկական կանտիկլ»-ը։ Ավելի վաղ երկերից են՝ 1980-ականներին ստեղծված Լարային կվարտետը N 2 «Ազատ» և Երևանում բազմիցս կատարված «Քաղաքավարության կանոններ»-ը սոպրանոյի և դաշնամուրի համար։ Երկերը կատարվել են աշխարհի բազմաթիվ երկրներում և ձայնագրվել են հայտնի ստուդիաներում։

Անդամակցություն
---------------

* Հայաստանի Կոմպոզիտորների միության անդամ
* ASCAP միության անդամ
* Մաք Դոուել Քոլոնիի անդամ

Պարգևներ
--------

* Դաշնամուրային երրորդ սոնատի համար արժանացել է Գրեմմի մրցանակի
* ASCAP-ի մրցանակ
* Լեքսինգթոնի արվեստի խորհրդի մրցանակ

Ծանոթագրություններ
------------------

1. ↑  "Հայկ Բոյաջյանի կենսագրությունը avproduction կայքում". Արխիվացված է the original 2016 թ․ մարտի 5-ին. Retrieved 2018 թ․ փետրվարի 18. `{{cite web}}`: Unknown parameter `|dead-url=` ignored (`|url-status=` suggested) (help)
2. ↑  Հայկ Բոյաջյան. Մենք պետք է Հայոց ցեղասպանության հարյուրամյակը նշենք երաժշտության

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | AV Production |
|  |
| Չափորոշչային վերահսկողություն | GND: 12433878X · ISNI: 0000000417476697 · LCCN: nr95040225 · VIAF: 217777210 · WorldCat VIAF: 217777210 |

 |
**Հայկ Էդիկի Բագիրյան** (1969 թվականի օգոստոսի 18), սովետական և ռուս ֆուտբոլիստ, կիսապաշտպան։

Կենսագրություն
--------------

Համարվում է հայկական ֆուտբոլի սան։ 1987 թվականին եղել է երևանյան Արարատ ֆուտբոլային ակումբի կազմի խաղացող, սակայն այդպես էլ խաղադաշտ դուրս չի եկել։

1990 թվականի 1-ին շրջանում անցկացրել է 13 հանդիպում և խփել 1 գոլ 2-րդ լիգայի ակումբ «Սպիտակ»-ին, որից հետո արդեն 2-րդ շրջանում համալրել է «Կուբան» ակումբի շարքերը։ Առաջնությունում մասնակցել է թիմի 15 հանդիպումներին և 1 անգամ էլ ԽՍՀՄ-ի գավաթին։ Մրցաշրջանի արդյունքում «Կուբան»-ը լքեց առաջին լիգան։

1991 թվականին անցկացրել է 15 խաղ և խփել է 2 գնդակ, 2-րդ լիգայի ակումբ «Լորի»-ի դարպասը, նաև 10 հանդիպում անցկացրել է առաջին լիգայի մեջ մտնող «Կոտայք» թիմի կազմում։ 1992 թվականին «Արարատ»-ի կազմում նշեց իր դեբյուտը Հայաստանի բարձրագույն լիգայում, որտեղ անցկացրեց 32 խաղ և խփեց 6 գոլ։

Սկսած 1993 թվականից խաղացել է Ռուսաստանում։ 1993֊1996 թվականներին ելույթ է ունեցել կրասնոդարյան «Կոլոս» ակումբում, 83 հանդիպումներում խփել է 3 գնդակ, և 1993֊1995 թվականներին ևս 5 խաղ խաղացել է «Կոլոս»֊ում։

1997 թվականի մրցաշրջանում պաշտպանել է «Նեֆտեքիմիկ»֊ի գույները, անցկացնելով 13 հանդիպում։

Սկսած 1998 թվականից մինչև 1999 թվականը խաղացել է «Ամուր» ակումբի կազմում, անցկացնելով 52 հանդիպում աչքի է ընկել իր 3 գոլերով։

Պրոֆեսիոնալ խաղացողի կարիերան ավարտելուց հետո, 2005 և 2006 թվականներին, «Դագոմիս» մանկապատանեկական ֆուտբոլային դպրոցում աշխատել է, որպես մարզիչ։

Ծանոթագրություններ
------------------

1. ↑  НАСЛЕДИЕ-1990
2. ↑  *Вишталь В. П. Гайдашёв И. Ю. Рубан М. Л. Яровой В. А.* История кубанского футбола. — Краснодар: Советская Кубань, 1997. — 368 с.
3. ↑  Россия. Сезон — 1997. Первая лига
4. ↑  Профиль на сайте football.alphatv.ru(չաշխատող հղում)
5. ↑  "Футбольная школа". Արխիվացված է the original 2012 թ․ մարտի 15-ին. Retrieved 2016 թ․ օգոստոսի 3.

Աղբյուրներ
----------

* Ֆուտբոլիստի էջը footbook.ru կայքում
* Ֆուտբոլիստի էջը playerhistory.com կայքում

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | FootballFacts.ru · Sportbox.ru |

 |
**«Ձեզ եմ դիմում, տիկիններ և պարոններ»** (անգլ.՝ I Ask You Ladies and Gentlemen), անգլալեզու ինքնակենսագրական գեղարվեստական վեպ Լևոն Սյուրմելյանի հեղինակությամբ։ Այն առաջին անգամ ամբողջությամբ հրատարակվել է 1945 թ. E. P. Dutton հրատարակչության կողմից ԱՄՆ-ի Նյու Յորք քաղաքում։ Այս առաջին հրատարակության նախաբանը գրված է Վիլյամ Սարոյանի կողմից, որում Սարոյանը գիրքն անվանում է ամենագեղեցիկ և ամենահուզիչ պատմություններից մեկը, որն ինքը երբևիցե կարդացել է։

Գրքում Սյուրմելյանը պատմում է 20-րդ դարի սկզբում Օսմանյան Կայսրության տարածքում գտնվող Տրաբզոնում իր անցակցրած մանկության մասին։ Այս անձնական պատմության հետ մեկտեղ, նաև նկարագրվում են 1915 թ Հայոց Ցեղասպանության իրական դեպքերը տասնամյա Զավենի աչքերով։

Հայերեն թարգմանությամբ լույս է տեսել 1980 թվականին (թարգմանիչ՝ Հրաչ Պ. Բուջիկանյան)։

Ծանոթագրություններ
------------------

1. ↑  "Գիրքը՝ ՀՀ սփյուռքի նախարարության կայքում". Արխիվացված է the original 2016 թ․ հուլիսի 11-ին. Retrieved 2015 թ․ հունվարի 29. `{{cite web}}`: Unknown parameter `|dead-url=` ignored (`|url-status=` suggested) (help)
**«Հայելի» մանկական երաժշտական թատրոն** (ռուս.՝ Де́тский музыка́льный теа́тр «Зазерка́лье»), կամերային օպերային ներկայացումների թատրոն Սանկտ-Պետերբուրգում։ Հիմնադրվել է 1987 թվականին՝ Ալեքսանդր Պետրովի և Պավել Բուբելնիկովի կողմից։

Թատրոնի պատմություն
-------------------

Թատրոնի անվանումը, որը 1987 թվականին տրվել է հիմնադիրների կողմից, ակնհայտորեն մտածվել է Լուիս Քերոլի պարադոքսալ փիլիսոփայության ազդեցությամբ և ստեղծագործականության երևույթին ուղղված գեղարվեստական մոտեցում է արտահայտում։ 1995 թվականից թատրոնը տեղակայված է Ռուբինշտեյն փողոց, տուն 13 հասցեում, որտեղ Երկրորդ համաշխարհային պատերազմից հետո գտնվում էր ժողովրդական ստեղծագործության թատրոնը, իսկ 1980-ական թվականներին գործել է Լենինգրադյան ռոք-ակումբը։
Շենքը, որտեղ գտնվում է թատրոնը (Մ. Ռուադզեի նախկին եկամտաբեր տունը և հավաքների սրահը, ավելի ուշ` Ա. Պավլովայի տունը), ճարտարապետական հուշարձան է և ընդգրկված է Ռուսաստանի Դաշնության ժողովուրդների մշակութային ժառանգության միասնական պետական ռեգիստրում` որպես տարածաշրջանային նշանակության մշակութային ժառանգության օբյեկտ։

Խաղացանկ
--------

Թատրոնը մեծ կարևորություն է տալիս երիտասարդ սերնդին օպերային մշակույթի հաղորդակից դարձնելուն` կատարելով ընտանեկան թատրոնին առաքելություն։ Այդ պատճառով խաղացանկի հիմնական մասը հասցեագրված է ինչպես մեծահասակներին, այնպես էլ` երեխաներին։ Թատրոնի կողմից երկու տարիքային հանդիսատեսի համար պատվիրված մի շարք ստեծագործություններ հեղինակել են ժամանակակից կոմպոզիտորներ Ի. Կուզնեցովը, Ս. Բանևիչը, Օ. Պետրովան, Վ. Վիսոցկին, Մ. Ցեսլյուկևիչը։ Ամեն ամիս թատրոնը ներկայացումներ է խաղում մանկական կրթական «Ալիսայի երաժշտական արկածները Հայելու աշխարհում» աբոնեմենտի շրջանակներում, որտեղ ներկառուցված սյուժեով շոուի ձևաչափի միջոցով երեխաները ծանոթանում են օպերային արվեստի այբուբենին։

Ձեռքբերումներ
-------------

«Հայելի» թատրոնը ներկայացնում է Պետերբուրգի երաժշտական արվեստը հեղինակավոր տարբեր փառատոններին ինչպես Ռուսաստանում (Մոսկվա, Սամարա, Պսկով, Նովգորոդ, Օրենբուրգ, Կոստոմուշկա) այդպես էլ` արտերկրում (Լյուբեկ, Բոստոն, Տալլին, Ռիգա, Մինսկ)։

Թատրոնի` 10 տարիների ընթացքում ստացած մրցանակների և պարգևների շարքում են 6 «Տարվա լավագույն ներկայացում» 6 մրցանակներ, «Ոսկե սոֆիտ» մրցանակ` 3 անվանակարգերում (1995), 1997 թվականի «Ոսկե դիմակ» ազգային մրցանակ։ Սակայն թատրոնի գլխավոր ձեռքբերումը ձևավորված հանդիսատեսն է և երաժշտական մշակույթի աշխարհում թատրոնի անթերի հեղինակությունը։

Ծանոթագրություններ
------------------

1. 1 2  "О театре - Театр «Зазеркалье»". www.zazerkal.spb.ru. Արխիվացված է the original 2016 թ․ մարտի 4-ին. Retrieved 2015 թ․ դեկտեմբերի 29. `{{cite web}}`: Unknown parameter `|deadlink=` ignored (`|url-status=` suggested) (help)
2. ↑  "О здании - Театр «Зазеркалье»". www.zazerkal.spb.ru. Արխիվացված է the original 2016 թ․ հունվարի 1-ին. Retrieved 2015 թ․ դեկտեմբերի 29. `{{cite web}}`: Unknown parameter `|deadlink=` ignored (`|url-status=` suggested) (help)
3. ↑  Распоряжение КГИОП № 10-463 от 09.09.2016

Արտաքին հղումներ
----------------

* Թատրոնի պաշտոնական էջը
* Гоголь омузыкален на отлично